UNHA TARDE NA FRAGA

Unha leve brisa danzaba entre as pólas do seu redor. As follas das árbores movéronse lixeiramente, cantando ledas pola chegada dun pouco de frescor nun cálido día coma aquel. El agradeceuno, xa que a suor agobiáballe por toda a pel a causa da calor que sufrira durante todo o tempo que o ceo o espiara agochado naquel recuncho da fraga. Sen embargo, aquela aliviadora danza da natureza amortiguou un chasquido ás súas costas, un pequeno suspiro que lle podería saír moi caro.

Aínda que el non o sabía, unha grande ameaza podíase descifrar na brisa, que de súpeto cambiara o seu suave movemento por un violento galopar para fuxir daquel rincón, sabedora do que ía suceder. Mais el, aínda que sentiu o ruxido de alarma do vento, atopábase namorado do que os seus ollos contemplaban naquel intre. Un extenso val afundíase nun mar de verdes árbores e regatos, que remataban nunha fervenza, xa lonxe,  no horizonte, na liña de separación da realidade e dos soños.

O vento xa escapara, previsor e intelixente, e unha abafante sequedade anegaba de novo a súa propia soidade. Unha nova póla rota inundou de sons e sensacións os seus oídos. Quedou de pedra, alerta, expectante por algo que lle fixera da-la volta e descubrir algo que para nada lle ía gustar, e moito menos estando el so, perdido en ningures, rodeado da inmensidade da fraga. A súa respiración acelerouse pouco a pouco, os seus ollos víronse cheos de dúbidas, a súa mente comezou a divagar sobre terribles situacións que se podería atopar se se xiraba para investiga-la fonte dos ruídos.

Pasaron uns segundos nos que lle deu tempo a repasar toda a súa vida. A suor percorría de novo a súa faciana convulsionada pola sorpresa. Era unha pinga fría e incómoda, que xa ía na meixela, esquecendo unha estela de soidade e incomprensión. Non podía ser, el non quería crelo. Aquela tarde nada tiña permiso para saíren mal, ninguén coñecía a súa posición, a súa agochadura de mentiras e desencanto. Ninguén, salvo... ela.

Sempre se sentira cómodo e seguro no seu recuncho, a fraga protexíao, e el sempre a buscaba. Sempre a buscaba agochado naquel rincón deixado polo presente. Mais ela sabía onde estaba el, sabíao perfectamente, e xustamente neses momentos el non desexaba nada dela. Prefería escapar.

De novo, outro chasquido, esta vez máis preto. Xa non admiraba o val. Agora os seus ollos buscaban coma tolos algo con que defenderse do que lle axexaba. Entón, observou unha rosa que tiña ó seu carón. A mellor defensa era un bo ataque, ou iso dicían os outros. Arrancou da metade do talo cara enriba. O chasquido produciuno el. Tan so quedáballe agarda-la resposta da fraga, aínda que agora tiña unha flor na man.

Unha súbita furia estalou tras del. Non soplaba vento algún. Sentiuse traizoado pola fraga. Xirouse, por fin, bruscamente.

A rosa caeu lentamente cara o val, atraída con agarimo pola forza da gravidade. Un coello saiu correndo lonxe daquel estrano lugar.

